РЕГЛАМЕНТ (ЕО) № 510/2008 НА КОМИСИЯТА
от 6 юни 2008 година
за изменение на приложение VI към Регламент (ЕО) № 1234/2007 на Съвета за пазарната 2008/2009 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 59, параграф 1 във връзка с член 4 от него,
като има предвид, че:
(1)
В приложение VI към Регламент (ЕО) № 1234/2007 са определени националните и регионалните квоти за производство на захар, изоглюкоза и инулинов сироп. Тези квоти следва да бъдат коригирани за пазарна 2008/2009 година.
(2)
Корекциите се налагат поради отпускането на допълнителни и допълващи квоти за изоглюкоза.
(3)
Допълващите квоти, които е възможно да бъдат отпуснати на по-късен етап за пазарната 2008/2009 година по молба на одобрени предприятия от Италия, Литва и Швеция, ще бъдат взети под внимание при следващото коригиране на квотите, предвидени в приложение VI към Регламент (ЕО) № 1234/2007, преди края на февруари 2009 г.
(4)
Корекциите произтичат също така и от прилагането на член 3 от Регламент (ЕО) № 320/2006 на Съвета от 20 февруари 2006 г. за установяване на временна схема за преструктуриране на захарната индустрия в Общността и за изменение на Регламент (ЕО) № 1290/2005 относно финансирането на Общата селскостопанска политика (2), който предвижда помощ за преструктуриране на отказалите се от своите квоти предприятия, както и от прилагането на член 4а, параграф 4 от посочения регламент, който предвижда окончателно намаляване на отпуснатите на предприятията квоти, в случай че земеделските производители са подали заявления за помощ за преструктуриране. Следователно е необходимо да се вземат под внимание отказите от квоти или намалените в резултат на заявления на земеделските производители квоти за пазарната 2008/2009 година в рамките на схемата за преструктуриране.
(5)
Следователно приложение VI към Регламент (ЕО) № 1234/2007 следва да бъде съответно изменено.
(6)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Приложение VI към Регламент (ЕО) № 1234/2007 се заменя с приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 юни 2008 година.